## La Generalitat destina prop de 500.000 euros a beques d’estudis per a esportistes d’elit de la Comunitat Valenciana

*** La Direcció General d’Esport de Presidència de la Generalitat ha concedit 342 beques acadamicoesportives
* Els beneficiaris d’estes ajudes competixen en modalitats com handbol, tenis de taula, futbol, rem, rugbi, bàsquet, esgrima, taekwondo i pilota valenciana, entre altres**

Presidència de la Generalitat, a través de la Direcció General d’Esport, ha concedit 342 beques academicoesportives a esportistes d’elit de la Comunitat Valenciana per a este any 2025.

El *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/40814)) ha publicat la resolució d’estes ajudes, l’import total de les quals ascendix a 496.500 euros. Les quanties que rebran els esportistes varien des dels 750 euros, fins als 2.250 euros.

La finalitat d’estes beques és ajudar els i les esportistes d’elit de nivell d’alta competició de la Comunitat Valenciana a sufragar, en part, els gastos ocasionats pels seus estudis i per la seua formació acadèmica. Es tracta d’un incentiu econòmic a la seua formació, tenint en consideració els resultats esportius, les exigències en la preparació, amb l’objectiu de convertir-se en un model per a la joventut.

Els esportistes d’elit becats competixen en modalitats com a handbol, escacs, tenis de taula, esports adaptats, futbol, futbol americà, rem, rugbi, bàsquet, pilota valenciana, esgrima, natació, natació artística, atletisme, triatló, taekwondo, skateboarding i piragüisme, entre altres.

Estes subvencions es complementen amb les altres línies d’ajuda que la Generalitat impulsa per a donar suport als i les esportistes d’elit de la Comunitat Valenciana. En concret, en 2025 també s’han atorgat ajudes per resultats en jocs olímpics i paralímpics, i campionats del món i d’Europa, així com ajudes per a la conciliació de la vida familiar i la formació i actualització de dones esportistes d’elit.

Fecha: 27/09/2025